次韻和席衢州憶洛陽春遊十四韻
作者：楊億
朝代：宋

paragraphs: 周漢經營跡未遐，山川形勝最堪嘉。
前瞻闕塞千尋出，旁逗伊流一派斜。
子晉鳳笙調夜月，宓妃羅襪映朝霞。
何人貰酒青樓曉，幾處尋春紫陌賒。
駿足每從金埒試，芳叢多展翠帷遮。
出逢勝境爭飛蓋，歸逼殘陽競走車。
庭竹惹煙披嫩籜，臯蘭裛露長新芽。
嵩峰崷崪疑摩斗，洛水清泠欲見沙。
萬井閭閻真陸海，九重宫闕是天家。
禁林日暖空啼鳥，御苑風微自落花。
關路行人偏絡繹，津橋賈客苦諠譁。
何當獻賦論遷鼎，便欲抛官學種瓜。
江海三年勞夢想，田園二頃有生涯。
應知父老沾堯化，長挈壺漿望翠華。